### Bosna i Hercegovina

### Federacija Bosne i Hercegovine

### FEDERALNO MINISTARSTVO

### OKOLIŠA I TURIZMA

### Bosnia and Herzegovina

### Federation of Bosnia and Herzegovina

### FBiH MINISTRY OF

### ENVIRONMENT AND TOURISM

Broj: UPI 05/1-02-19-4-28/24

Sarajevo, 26. 04. 2024. godine

Federalno ministarstvo okoliša i turizma, na osnovu čl. 65. i 71. Zakona o zaštiti okoliša („Službene novine Federacije BiH“, broj 15/21) i člana 7. stav (1) tačka a) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22) i člana 200. Zakona o upravnom postupku („Službene novine Federacije BiH“ br. 2/98, 48/99 i 61/22), rješavajući po zahtjevu stranke za prethodnu procjenu uticaja na okoliš privrednog društva „SM3“ d.o.o. Tešanj, Poslovna zona Bukva 8, ***d o n o s i:***

**RJEŠENJE**

1. **Utvrđuje se da za zahvat u prostoru/projekat  za izgradnja postrojenja za prečišćavanje tehnoloških otpadnih voda iz pogona za proizvodnju čarapa i odjevnih predmeta na lokaciji Bukva, Općina Tešanj, nositelja zahvata u prostoru/projekta privrednog društva „SM3“ d.o.o. Tešanj, Poslovna zona Bukva 8 nije potrebno dalje provođenje procjene uticaja na okoliš putem izrade studije uticaja na okoliš iz sljedećih razloga**:

* prema kriterijima iz priloga IV. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22) o karakteristikama projekta, lokaciji projekta, karakteristikama potencijalnog uticaja, te uticaja koji su navedeni u zahtjevu investitora, projekat neće imati negativnih uticaja na okoliš i nije potrebna izrada studije uticaja na okoliš,
* prema karakteristikama tehnoloških otpadnih voda koje će se prečišćavati u planiranom SBR uređaju (60 m3/dan, pH  6-7, BPK ≤1000 mg/l i HPK ≤1800 mg/l), predmetni uređaj za prečišćavanje tehnoloških otpadnih voda iz pogona za proizvodnju čarapa i odjevnih predmeta ima maksimalni projektovani kapacitet 1050 EBS, što znači da ne podliježe odredbama Priloga I. Uredbe za koju je procjena uticaja na okoliš obavezna izradom studije uticaja na okoliš,
* da zainteresirana javnost nije imala komentara i primjedbi na nacrt zahtjeva za prethodnu procjenu uticaja na okoliš,

utvrđeno je da tokom rada postrojenja za prečišćavanje tehnoloških otpadnih voda iz pogona za proizvodnju čarapa i odjevnih predmeta na lokaciji Bukva, općina Tešanj“, koje nastaju pranjem gotovih proizvoda, neće biti značajnih uticaja na okoliš i zdravlje ljudi, uz provođenje mjera zaštite okoliša koje su sadržane u tački 3. dispozitiva ovog Rješenja.

1. **Podaci o lokaciji, sažeti opis lokacije projekta i opis projekta**

Lokacija postrojenja za prečišćavanje tehnoloških otpadnih voda je predviđena na parceli označenoj sa k.č. 5/26, K.O. Novo Selo, općina Tešanj i to neposredno uz proizvodnu halu. Postrojenje za prečišćavanje otpadnih voda je svojom dužom stranom pozicionirano paralelno sa postojećim proizvodnom halom na njegovoj sjeverozapadnoj strani, prema granici susjedne parcele na kojoj nema izgrađenih objekata.

Lokacija pogona za proizvodnju čarapa i odjevnih predmeta na kojoj se planira graditi postrojenje za prečišćavanje tehnoloških otpadnih voda je infrastrukturno uređena i ima pristupni put, elektroinstalacije, vodovod i kanalizaciju, kojom je opremljena industrijsko-poslovna zona Bukva-Vila.

Namjena postrojenja je da prečišćava tehnoloških otpadnih voda koje nastaju u procesima pranja i dorade čarapa i odjevnih predmeta od raznih tkanina (poliestar, vuna, pamuk, poliamid i dr.) u količini od 60 m3/dan za koju je predviđen kapacitet ovog postrojenja i namjenski dizajnirano postrojenje.

Objekat postrojenja za prečišćavanje tehnoloških otpadnih voda je ukupne neto površine od 180,00 m2, a završna obrada poda i zidova je urađena od specijalnih premaza koji su otporni na kemijske uticaje. Ovaj objekat će biti priključen na postojeću vodovodnu mrežu proizvodnog kompleksa u okviru kojeg se planira izgradnja postrojenja za prečišćavanje otpadnih voda.

Snabdijevanje električnom energijom postrojenja za prečišćavanje otpadnih voda će se obezbijediti sa distributibutivne mreže i preko glavnog komandnog ormara u proizvodnom pogonu.

Postrojenje za prečišćavanje tehnoloških otpadnih voda koje nastaju pranjem čarapa i odjevnih predmeta uz korištenje kemikalija (surfaktanata, omekšivača i kemikalija za regulaciju pH na 6 pH, limunske i octatne kiseline) u pogonu za proizvodnju čarapa i odjevnih predmeta planira se graditi na lokaciji Bukva, općina Tešanj. Kemikalije koje se koriste se za pranje proizvodae ne sadrže opasne kemijske tvari i imaju certifikatom OEKO-TEX.

Izgradnja postrojenja za prečišćavanje otpadnih voda je planirana iz razloga što se tehnološke otpadne vode ispuštaju u okoliš bez prethodnog prečišćavanja.

Lokacija postrojenja za prečišćavanje otpadnih voda i pogona za proizvodnju čarapa i odjevnih predmeta se nalazi u industrijsko-poslovnoj zoni Bulkva-Vila, koja je obuhvaćena i namijenjena za izgradnju poslovnih i proizvodnih sadržaja Regulacionim planom kao “Poslovna zona Bukva-Vila”, općina Tešanj

**2.1. Opis projekta – tretman terhnoloških otpadnih voda**

Tretman otpadnih voda koje nastaju u procesima proizvodnje čarapa i odjevnih predmeta se izvodi u posebno dizajniranom i namjenski dimenzioniranom SBR uređaju.

Tretman tehnoloških otpadnih voda se vrši u dvije osnovne tehnološke sekcije:

1. Sekcija fizikalno-kemijskog tretmana otpadnih voda i

2. Sekcija biološkog tretmana otpadnih voda u SBR uređaju.

Fizikalno-kemijski tretman otpadnih voda se izvodi tako što otpadna voda iz proizvodnog pogona teče kroz odgovarajuće cijevi do spremnika za prvo podizanje V1 u kojem se nalazi automatski funkcionalna potopna pumpa MP1.

Otpadna voda se zatim automatski podiže i vraća nazad u rezervoar za akumulaciju i homogenizaciju V2 nakon što prođe kroz mikro prosijavanje vibracionim sitom VBV, u cilju preventivnog uklanjanja svih čestica i grubih materijala dimenzija većih od 0,5 mm iz otpadnih voda (dlačice, ostaci tkanine i sl.).

Nakon ove operacije otpadna voda se ispušta direktno u rezervoar za akumulaciju/homogenizaciju (V2, korisne zapremine 60 m3). Izdvojena čvrsta frakcija se odstranjuje u poseban kontejner i zbrinjava kao otpad.

Da bi se nastavilo sa odgovarajućom homogenizacijom otpadnih voda, akumulacioni rezervoar V2 je opremljen sistemom za aeraciju koji se sastoji od centrifugalnog električnog kompresora PS1, koji je međusobno povezan sa pneumatskim razvodnikom opremljenim pločama difuzora sa makro mjehurićima. Na ovaj način, zahvaljujući kontinuiranom dovodu zraka, provodi se prva (blagu) oksidacija otopljene kontaminirajuće frakcije, uz punu korist za naredne sekcije tretmana. Na ovaj način se sprječava pojava sedimentacije. Kontrolu nivoa unutar rezervoara V1 osigurava odgovarajući senzor pijezorezistentnog tipa (PZ1).

Otpadna voda se iz rezervoara za akumulaciju i homogenizaciju V2 ponovo uzima pomoću potapajuće električne pumpe MP3 i konstantnim protokom prevacuje u sekciju za biološku oksidaciju koja se odvija u rezervoaru V3/V4.

Biološki tretman otpadnih voda se izvodi u S.B.R.-u (Sequential Batch Reactor) i to u rezervoaru V3/V4 ukupne korisne zapremine 200 m3, koji je podijeljen u 2 odjeljka zapremine po 100 m3 (V3/V4), kako bi se održalo istovremeno funkcionisanje uređaja i periodično održavanje, tj. zamjena ploča difuzora raspoređenih na dnu.

Uklanjanje otopljenih tvari iz otpadne vode (HPK, BPK, dušik, fosfor, i dr.) vrši se specifičnim sojevima bakterija (aktivni mulj), metaboliziraju ih i transformišu u elementarne elemente ili spojeve kao što su ugljični dioksid, voda, plinoviti azot i dr., koji su bezopasni za okolinu.

Biološka oksidaciona aktivnost odvija se po šemama produžene aeracije, odnosno sa vrlo malim opterećenjem mulja. Zrak neophodan za uspostavljanje aerobne atmosfere se obezbjeđuje duvaljkama PS2 - PS3 - PS4 (i PS5 rezerva), koje preko difuzora pričvršćenih na dno prave fine mehuriće.

Optimalni uslovi aerobne obrade otpadne vode imaju omjer BOD : N : P = 100 : 5 : 1. Ukoliko se u dotoku ne nalazi dovoljno hranjivih sastojaka i ukoliko nije ostvaren zadovoljavajući omjer dozira se nutritijent. Doziranje nutritijenata se vrši preko posebne linije (S2-MP6). Ako se pokaže neophodnim predviđeno je doziranje proizvoda protiv pjene preko dozirne pumpe sa podesivim protokom, (S1-MP5).

Provođenje tretmana biološkog prečišćavanja otpadnih voda u S.B.R. uređaju izvodi se u 4 tehnološke operacije:

1. Dovod otpadnih voda u SBR uređaj;

2. Denitrifikacija i oksidacija;

3. Dekantiranje i

4. Ispust prečišćene vode.

Pojedinačne faze tretmana otpadnih voda se izvode u različito vrijeme, ciklički mijenjajući radne uvjete postrojenja pomoću automatizovanog sistema za programiranje vremena.

Djelovanjem na vrijeme različitih faza, proces aktivnog mulja se zapravo ponovo predlaže, s nizom različitih vremenskih faza procesa a ne prostornim kao što se dešava kod tradicionalnih uređaja.

1. **Mjere zaštite okoliša** 
   1. **Mjere za izbjegavanje i minimiziranje negativnih uticaja na okoliš u fazi izgradnje postrojenja za prečišćavanje otpadnih voda:**
2. Sve građevinske i montažne radove izvoditi isključivo prema projektu i u skladu sa odgovarajućim standardima, normama, tehničkim i lokacijskim uslovima na način da se uticaji na okoliš izbjegni ili minimiziraju;
3. Koristiti tehnički ispravne građevinske mašine i kamione snabdjevenih motorima sa katalizatorom i gorivom standardnog kvaliteta;
4. Svakodnevna kontrola građevinske mehanizacije u cilju utvrđivanja curenja ulja i goriva, produkcije povećane buke zbog kvara prigušivača i povećanog ispuštanja zacrnjenih izduvnih plinova te isključenje iz rada ako se uoči curenje sve dok se uzrok curenja ulja i goriva ne otkloni;
5. Sve manipulacije sa naftnim derivatima i uljima obavljati uz stroge mjere zaštite kako ne bi došlo do nenamjernog prosipanja ili curenja;
6. Na lokaciji obezbijediti upijajuće sredstvo za sakupljanje rasutog/ iscurenog ulja i gorivazajedno sa onečišćenim slojem zemlje i zbrinuti ga kao opasni otpad isporukom ovlaštenom operateru;
7. Iskopani humusni materijal odložiti na adekvatno mjesto i upotrijebiti ga u svrhu uređenjua i rekultivacije terena u krugu proizvodnog kompleksa ili u neke druge svrhe;
8. Neopasni građevinski otpad iskoristiti za uređenje terena na lokaciji izgradnje postrojenja i u krugu proizvodnog kompleksa investitora a višak isporučiti ovlaštewnom operateru za upravljanje građevinskim otpadom (JP RAD Tešanj);
9. Sav opasni otpad sakupljati u nepropusnu ambalažu i skladištiti ga u adekvatnom i kontrolisanom skladištu do isporuke ovlaštenom operateru za upravljanje opasnim otpadom uz popunjavanje propratnice sa podacima o opasnom otpadu;
10. Prskanje terena na radilištu umjerenom količinom vode ako se pojavi nekontrolisana emisija i širenje prašine zbog djelovanja vjetra ili kretanja vozila;
11. Ograničiti aktivnosti koje potencijalno proizvode veliku buku;
12. U slučaju prekoračenja maksimalno dozvoljenih vrijednosti nivoa buke poduzeti tehničke i kontrolne mjere za ublažavanje buke;
13. Svakodnevni nadzor nad izvođenjem radova i poduzimanje mjera za preveniranje uticaja na okoliš.
    1. **Mjere za izbjegavanje i minimiziranje negativnih uticaja na okoliš u fazi rada postrojenja za prečišćavanje otpadnih voda:**
14. Svakodnevna kontrola rada postrojenja za prečišćavanje tehnoloških otpadnih voda od strane odgovornog lica za upravljanje radom ovog postrojenja o čemu je odgovorno lice dužno voditi urednu evidenciju o svim važnim pojavama i pokazateljima, uključujući:

* kontrolu dotoka otpadne vode u postrojenje i protok vode kroz postrojenje (vizuelno prema liniji vode od ulaza do ispusta),
* kontrola rada hidromašinske opreme (vizuelno pratiti rad cjevovoda, pumpi i druge opreme),
* automatsko praćenje uređaja (stanica za korekciju pH vrijednosti, dehidratacija mulja),
* kontrola količine izdvojenog mulja iz dehidratora, te njegovog odvoza na zbrinjavanje,
* kontrolu funkcionisanja postrojenja u cilju osiguranja njegovog efikasnog rada i dr.

1. Obezbijediti redovno kvalitetno održavanje i servisiranje za prečišćavanje tehnoloških otpadnih voda u cilju osiguranja projektovanih parametara funkcionisanja.
2. U slučaju poremećaja u radu i prekida rada postrojenja, treba obustaviti procese u kojima nastaju tehnološke otpadne vode sve dok se kvar ne otkloni i postrojenje ne dovede u funkcionalno stanje.
3. Nakon puštanja u rad i postizanja projektovanih parametara postrojenja za prečišćavanje tehnoloških otpadnih voda treba izvršiti ispitivanje mulja iz procesa prečišćavanja otpadnih voda angažovanjem ovlaštene laboratorije u cilju ispitivanja i kategorizacije otpada sa preporukom o načinu zbrinjavanja ovog otpada u skladu sa odredbama Pravilnika koji određuje postupanje sa opasnim otpadom koji se ne nalazi na listi otpada ili čiji je sadržaj nepoznat („Službene novine FBiH“, broj 9/05) i Pravilnika o kategorijama otpada sa listama („Službene novine FBiH“, broj 9/05).
4. **Zbrinjavanje mulja koji će nasatajti prečišćavanjem tehnoloških otpadnih voda sa postrojenja povjeriti registrovanoj i ovlaštenoj kompaniji za zbrinjavanje otpada sa kojom privredno društvo „SM3“ d.o.o. Tešanj mora sklopiti ugovor. O količinama predatog ovlaštenoj komapniji mulja mora se voditi ažurna evidencija.**
5. Voditi evidenciju o količinama nastalog mulja na mjesečnom nivou, količinama mulja predatim na zbrinjavanje ovalšetnoj komapaniji i načinu njegovog zbrinjavanja.
6. Odvojeno skupljanje pojedinih vrsta istrošenih ulja u odgovarajuću zatvorenu ambalažu (bačve ili kanistere) u skladištu opasnog otpada na lokaciji do otpreme ovlaštenom operateru na zbrinjavanje.
7. Sav opasni otpad (otpadna ulja, ambalaža onečišćena hemikalijama, električni i elektronski otpad i sl.) obavezno treba sakupljati u opremljeno i kontrolirano skladište opasnog otpada i otpremati ga ovlaštenom operateru na zbrinjavanje.
8. U skladu sa Zakonom o vodama („Službene novine Federacije BiH“, 70/06), član 111.(Prethodna vodna suglasnost), privredno društvo „SM3“ je dužno pribaviti prethodnu vodnu suglasnost za predmetni projekat i uslove kojima mora udovoljiti dokumentacija za predmetnu djelatnost, a prečišćena voda iz tehnološkog procesa treba zadovoljavati parametre graničnih vrijednosti sadržane u Uredbi o uvjetima ispuštanja otpadnih voda u okoliš i sustave javne kanalizacije („ Sluzbene novine FBiH“, broj: [26/20](https://www.fmoit.gov.ba/upload/file/2020/Uredba%20o%20usl%20ispus%20otp%20vod%20u%20okolis%20i%20sist%20jav%20kanaliz%2026_20.pdf), [96/20 i](https://www.fmoit.gov.ba/upload/file/2020/96_20.pdf) [1/24](https://www.fmoit.gov.ba/upload/file/2020/OKOLI%C5%A0%202023/Izmjena-uredbe%201_24.pdf)).
9. **Zahtjev za prethodnu procjenu utjecaja na okoliš koji je izradila ovlaštena konsultantska kuća Institut „Kemal Kapetanović“ u Zenici smatra se sastavnim dijelom ovog Rješenja.**
10. **U slučaju promjena na planiranom projektu, investitor je dužan u vezi sa istim obratiti se Federalnom ministarstvu okoliša i turizma, kako bi se primjenile odredbe Poglavlja IX. Zakona (Procjena uticaja na okoliš) i Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH", broj: 51/21 i 33/22 i 104/22).**
11. **Pravomoćno rješenje da nije potrebno dalje provođenje procjene uticaja na okoliš putem izrade Studije uticaja na okoliš, dostavlja se nadležnom organu kod podnošenja zahtjeva za izdavanje urbanističke saglasnosti u skladu sa posebnim propisom iz oblasti građenja (član 1. Uredbe o izmjenama i dopunama Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš ("Službene novine Federacije BiH", broj:** [**33/22**](https://www.fmoit.gov.ba/upload/file/IZMJENA%20UREDBE%20EIA-3-6.pdf)[**)**](https://www.fmoit.gov.ba/upload/file/2021/Izmjena%20Uredbe%20EIA%20%20104_22.docx)**.**
12. **Za predmetni projekat prema Uredbi kojom se utvrđuju pogoni i postrojenja koja moraju imati okolišnu dozvolu ("Službene novine Federacije BiH",** [**broj: 51/21**](https://www.fmoit.gov.ba/upload/file/Uredba%20kojom%20se%20utvrdjuju%20pogoni%20i%20postrojenja%20koja%20moraju%20imati%20okolinsku%20dozvolu.pdf)**,** [**74/22**](https://www.fmoit.gov.ba/upload/file/2020/Okoli%C5%A1ne%20dozvole/izmjena%20uredbe%20OD-1-11.pdf)**) i Pravilniku o pogonima, postrojenjima i skladištima u kojima su prisutne opasne supstance koje mogu dovesti do nesreća većih razmjera ("Službene novine Federacije BiH",** [**broj: 51/21**](https://www.fmoit.gov.ba/upload/file/Pravilnik%20Sevesso-1-28.pdf)**i** [**96/22**](https://www.fmoit.gov.ba/upload/file/Slu%C5%BEbene%20novine%20Federacije%20BiH%2096_22.pdf)**) nije potrebno pribaviti okolišnu dozvolu.**
13. **U skladu sa članom 84. Zakona o zaštiti okoliša FBiH, za pogone i postrojenja za koje nije potrebno pribaviti okolišnu dozvolu, opšte obaveze operatora u vezi sa zaštitom okoliša propisuju se i kroz druge potrebne dozvole. Mjere zaštite okoliša moraju se poštovati tokom izgradnje, rada, održavanja i prestanka rada pogona i postrojenja.**
14. **Inspekcijski nadzor nad provođenjem mjera zaštite okoliša u skladu sa ovim Rješenjem nadležna je Federalna uprava za inspekcijske poslove.**
15. **Nastale količine svih vrsta otpada u fazi izgradnje, rada ili prestanka rada postrojenja potrebno je prijaviti u bazu podataka u skladu sa Zakonom o upravljanju otpadom („Službene novine FBiH“, 33/03, 72/09, 92/17) i pripadajućim podzakonskim aktima koju uspostavlja i ažurira Fond za zaštitu okoliša, lin:** [**https://www.otpadfbih.ba/login**](https://www.otpadfbih.ba/login)**.**

**11. Ovo rješenje prestaje važiti ukoliko se promijene uslovi u skladu s kojima je izdato.**

**O b r a z l o ž e nj e**

Nositelj projekta privrednog društva „SM3“ d.o.o. Tešanj, Poslovna zona Bukva 8, Tešanj, obratio se dana 28.02.2024. godine Federalnom ministarstvu okoliša i turizma sa zahtjevom za prethodnu procjenu uticaja na okoliš za izgradnja postrojenja za prečišćavanje tehnoloških otpadnih voda iz pogona za proizvodnju čarapa i odjevnih predmeta.

Zahtjev je predat u formi koju propisuje Uredba o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22) (u daljem tekstu Uredba), na obrascu iz Priloga III. Uredbe, izrađen od strane ovlaštene konsultantske kuće Institut „Kemal Kapetanović“ u Zenici iz januara 2024. godine.

Pravni osnov za postupanje po podnesenom Zahtjevu je Poglavlje IX. Procjena uticaja na okoliš, čl. 64 do 72. Zakona o zaštiti okoliša („Službene novine Federacije BiH“, broj: 15/21) i Prilog II. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš ("Službene novine Federacije BiH",  br. [51/21](https://www.fmoit.gov.ba/upload/file/PdfDownload-uredba%20procjena.pdf), [33/22](https://www.fmoit.gov.ba/upload/file/IZMJENA%20UREDBE%20EIA-3-6.pdf) [i 104/22)](https://www.fmoit.gov.ba/upload/file/2021/Izmjena%20Uredbe%20EIA%20%20104_22.docx) tačka 11. Ostali projekti (b) Prečistači otpadnih voda (projekti koji nisu uključeni u Prilog I. ove uredbe).

Nositelj projekta je uz zahtjev za prethodnu procjenu uticaja na okoliš dostavio:

1. Idejni projekat postrojenja za prečišćavanje tehnoloških otpadnih voda iz pogona za proizvodnju čarapa i odjevnih predmeta u poslovnom kompleksu kompanije „SM3“ d.o.o. Tešanj, izrađen od strane „EN Projekt“ d.o.o. Tešanj, 2023;

2. Rješenje o izmjenama podataka u sudskom registru subjekta “SM3“ d.o.o. Tešanj u Općinskom sudu u Zenici;

3. Izvod iz izmjene i dopune regulacionog plana “Poslovna zona Bukva-Vila“, Tešanj, („Službeni glasnik općine Tešanj“, broj: 2/16);

4. Dokaz o vlasništvu nad zemljištem i/ili objektom – Zemljišnoknjižni izvadak;

5. Kopija katastarskog plana za parcele k.č. 5/22 i 5/26, K.O. Novo Selo, zvane Vila, izdata od strane Službe za katastar, urbanizam i imovinsko-pravne odnose općine Tešanj; UR BR:06-26-10-5952/2023-2 od 26.09.2023. godine;

6. Urbanistička saglasnost izdata od strane Službe za katastar, urbanizam i imovinsko-pravne odnose općine Tešanj, broj: 06-23-1-2630/16 od 21.10.2016. godine;

7. Rješenje o građevinskoj dozvoli za izgradnju poslovno-proizvodnog objekta u poslovnoj zoni Bukva, izdato od strane Službe za katastar, urbanizam i imovinsko-pravne odnose općine Tešanj, broj: 06-23-2-3782/16 od 23.12.2016. godine;

8. Netehnički rezime informacija iz tačaka A., B. i C. ovog priloga;

9. Informacije o mogućim teškoćama podnosioc zahtjeva pri prikupljanju podataka;

10. Referetni popis u kojem se navode izvori korišteni za opise i procjene uključene u zahtjev za prethodnu procjenu uticaja na okoliš;

11. Izjava o istinitosti, tačnosti i potpunosti podataka sadržanih u zahtjevu (Prilog V);

12. Situacioni plan postrojenja za prečišćavanje otpadnih voda iz „SM3“, Općina Tešanj , izrađen od strane „EN Projekt“ d.o.o. Tešanj;

13. Tehnološka shema postrojenja za prečišćavanje tehnoloških otpadnih voda iz pogona za proizvodnju čarapa i odjevnih predmeta kompanije ”SM3” d.o.o. Tešanj.

Razmatrajući podneseni zahtjev i uvidom u priloženu dokumentaciju, utvrđeno je da je zahtjev podnešen na način propisan na obrascu iz Priloga III. Uredbe, nakon čega je Ministarstvo pristupilo provjeri zahtjeva popunjavanjem ček liste [PRILOGA VI. Ček lista za provjeru zahtjeva za prethodnu procjenu uticaja na okoliš](https://www.fmoit.gov.ba/upload/file/PRILOG%20VI%20CEK%20LISTA%20ZA%20PROVJERU%20ZAHTJEVA%20ZA%20PRETHODNU%20PROCJENU%20UTICAJA%20NA%20OKOLI%C5%A0.docx) i evidentiranja da zahtjev sadrži sve priloge u originalu ili ovjerenoj kopiji, tako da su stečeni svi uslovi da se isti uzme u razmatranje i pokrene upravna procedura prethodne procjene uticaja na okoliš (PPUO).

U skladu sa članom 40. i 70. Zakona o zaštiti okoliša („Službene novine Federacije BiH“, broj 15/21), ovo Ministarstvo je dužno osigurati učešće javnosti u postupcima prethodne procjene uticaja na okoliš, tako da je dokumentacija vezano za namjeravani zahvat u prostoru/projekat postavljena na web stranicu Ministarstva [www.fmoit.gov.ba/Okolišne](http://www.fmoit.gov.ba/Okolišne) dozvole/Javne rasprave i Javni uvidi dana 20.03.2024. godine. Pisano obavještenje o pokrenutom postupku radi informisanja i uključivanja javnosti u postupak donošenja odluka i javnom uvidu u dostavljenu dokumentaciju, dostavljen je uz dopis ovog Ministarstva od 20.03.2024. godine sljedećim zainteresovanim subjektima:

* Općina Tešanj, Trg Alije Izetbegovića 1, 74260 Tešanj
* Ministarstvo za prostorno uređenje, promet i komunikacije i zaštitu okoline ZDK, Kučukovići 2, 72 000 ZENICA
* Federalno ministarstvo poljoprivrede, vodoprivrede i šumarstva, Hamdije Čemerlića 2, 71 000 Sarajevo
* Federalno ministarstvo prostornog uređenja, Hamdije Čemerlića 2, 71 000 Sarajevo
* Federalno ministarstvo kulture i sporta, Zavod za zaštitu spomenika Ul. Obala Maka Dizdara 2, 71 000 Sarajevo
* Kantonalni zavod za urbanizam i prostorno uređenje, [M. Tarabara 15](https://zdk.ba/ostali-organi/zavodi/kantonalni-zavod-za-urbanizam-i-prostorno-uredenje), 72 000 Zenica
* Kantonalni zavod za javno zdravstvo Zenica, Crkvice 67, 72 000 Zenica

Cjelokupna javnost obavještena je putem objave obavještenja o javnom uvidu na web stranici Ministarstva [www.fmoit.gov.ba/Okolišne](http://www.fmoit.gov.ba/Okolišne) dozvole/Javni uvidi i Javne rasprave, a zainteresovani subjekti putem pisanog obavještenja da mogu izvršiti javni uvid u spis predmeta sa dostavljenom dokumentacijom svakog radnog dana od 8-16 sati u prostorijama Ministarstva, ul. Hamdije Čemerlića br. 2 u Sarajevu. Mišljenja u vezi prethodne procjene uticaja na okoliš zainteresovana javnost je bila u obavezi dostaviti Federalnom ministarstvu u roku od 30 dana od dana prijema obavještenja o javnom uvidu u pisanoj formi, koje se moraju prilikom donošenja odluke uzeti u obzir i njihovo prihvatanje ili neprihvatanje obrazložiti (član 40. stav (7) Zakona).

Do dana izdavanja izrade nacrta ovog rješenja, nije bilo primjedbi na predloženi zahvat u prostoru/projekat, odnosno zahtjev za prethodnu procjenu uticaja na okoliš.

Nacrt rješenja o prethodnoj procjeni uticaja na, kojim je odlučeno da nije potrebno provođenje procjene uticaja na okoliš izradom studije uticaja na okoliš je ovo Ministarstvo učinilo dostupnim na web stranicu Federalnog ministarstva okoliša i turizma od 26.4.2024. godine, na koji se cjelokupna javnost mogla izjasniti u roku od 8 dana, odnosno dostaviti mišljenja, sugestije i primjedbe na adresu Fedelanog ministarstva okoliša i turizma, ul. Hamdije Čemerlića 2, 71 000 Sarajevo.

Do dana izdavanja ovog rješenja \_\_\_\_\_\_\_\_\_\_\_\_\_\_\_\_\_\_\_\_\_zaprimljeni komentari i primjedbe na nacrt ovog Rješenja.

Razlozi zbog kojih nije potrebno dalje provoditi postupak procjene uticaja na okoliš su sljedeći:

* nakon provedenog postupka i utvrđenog činjeničnog stanja, izvršena je ocjena svih dokaza koji su priloženi uz zahtjev za PPUO,
* analizirajući kriterije iz Priloga IV. Uredbe i aplicirajući ih na predmetni zahvat u prostoru, utvrđeno je da primjenom mjera iz tačke 3. dispozitiva ovog Rješenja, predmetni zahvat u prostoru neće imati značajan uticaj na okoliš.
* navedena aktivnost - projekat se ne nalazi u Prilogu I. Uredbe prema kojem je obavezna procjena uticaja na okoliš putem izrade Studije uticaja na okoliš,
* provedena je zakonom propisana procedura uključivanja javnosti i zainteresirane javnosti i u zakonskom roku nije bilo komentara na javno dostupan zahtjev o prethodnoj procjeni uticaja na okoliš niti prateću dokumentaciju.

Tačka 1. ovog rješenja zasnovana je na tome da je ovo Ministarstvo u skladu sa članom 71. Zakona o zaštiti okoliša, ocijenilo na osnovu dostavljene dokumentacije i mišljenja nadležnih organa, a prema kriterijima iz Priloga IV. Uredbe, da planirani projekat neće imati značajan negativan uticaj na okoliš, te zbog toga nije potrebno provoditi postupak procjene uticaj na okoliš izradom Studije uticaja na okoliš.

Tačka 2. ovog rješenja, propisana je u skladu sa članom 7. stav (2) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisan sadržaj rješenja.

Tačka 3. ovog rješenja, propisana je u skladu sa članom 7. stav (3) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisano da rješenje o prethodnoj procjeni uticaja na okoliš, na osnovu provedenog postupka prethodne procjene uticaja na okoliš, može sadržavati i mjere zaštite okoliša.

Tačka 4. upućuje da je Zahtjev za prethodnu procjenu utjecaja na okoliš koji je izradila ovlaštena konsultantska kuća Institut „Kemal Kapetanović“ u Zenici i da se zahtjev smatra sastavnim dijelom ovog Rješenja.

Tačka 5. upućuje na obaveze investitora ukoliko dođe do promjena na planiranom projektu.

Tačka 6. upućuje investitora na dalje postupanje u pribavljanju neophodnih saglasnosti i dozvola.

Tačkom 7. daje se tumačenje da za predmetni projekat nije potrebno pribaviti okolišnu dozvolu.

Tačkom 8. propisane su obaveze drugih organa u vezi sa općim obavezama zaštite okoliša u skladu sa članom 84. Zakona o zaštiti okoliša, prema kojem nadležni organ postupa pri izdavanju drugih saglasnosti i dozvola, a koje operator mora ispuniti tokom izgradnje, rada, održavanja i prestanka rada pogona i postrojenja.

Tačka 9. ovog rješenje definiše nadležnost za inspekcijski nadzor prema ovom rješenju.

Tačka 10. ovog rješenja propisana je u skladu načelima i obavezama propisanim Zakonom o upravljanju otpadom („Službene novine Federacije BiH“, broj: 33/03, 72/09 i 92/17) i Pravilnikom o upravljanju otpadnim uljima ("Službene novine Federacije BiH", broj: 94/21) i izvještavanja o količinama nastalog otpada.

Tačkom 11. Definisani su uslovi važenja ovog Rješenja.

Polazeći od izloženog činjeničnog stanja i izvršene ocjene izvedenih dokaza, na osnovu člana 71. Zakona i člana 7. stav (1) tačka a) i stava (3) Uredbe, riješeno je kao u dispozitivu ovog rješenja.

**Uputa o pravnom lijeku:**

Ovo rješenje je konačno u upravnom postupku i protiv njega nije dopuštena žalba, ali se može pokrenuti upravni spor tužbom pred Kantonalnim sudom u Sarajevu u roku od 30 dana od dana prijema ovog rješenja. Tužba se podnosi u dva istovjetna primjerka i sudu se dostavlja neposredno ili mu se šalje preporučeno poštom. Uz tužbu se prilaže ovo rješenje u originalu ili ovjerenom prepisu (kopiji).

**M I N I S T R I C A**

**dr. sc. Nasiha Pozder**

***Dostaviti:***

* *„SM3“ d.o.o. Tešanj, Poslovna zona Bukva 8, 74260 Tešanj,*
* *Općina Tešanj, Trg Alije Izetbegovića 1, 74260 Tešanj*
* *Ministarstvo za prostorno uređenje, promet i komunikacije i zaštitu okoline ZDK, Kučukovići 2, 72 000 ZENICA,*
* *Federalna uprava za inspekcijske poslove, Fehima ef. Ćurčića 6, 71000 Sarajevo*
* *Sektor okolišnih dozvola, procjenu utjecaja na okoliš, registar i čiste tehnologije*
* *arhiva*

*Akt pripremila: Suada Numić*

*Akt kontrolisao: Stjepan matić*